Kresten Andersen og Hans Holtegaard kendte hinanden godt. Rigtigt godt. I godt og vel 52 år, og deres forhold betegner Kresten Andersen i dag, dagen efter tabet af skuespilkollegaen, som et ægteskab. - Jeg har jo kendt Hans, siden han var 16 år, og vi har stort set siddet op og ned af hinanden lige siden, fortæller Kresten Andersen. Men der gik dog længe, før han fandt ud af, at Hans Holtegaard stammede, hvilket han gjorde uden for scenen. - Det var ikke noget, han tog sig af, og det var ligesom en del af hans image, men da han kom teateret og fik en rolle og nogle tekster, han skulle lære udenad, stammede han ikke. Han skulle kunne teksten og på den måde skulle han ikke finde ordene i sig selv, siger Kresten Andersen som slet ikke har tal på, hvor mange gange de to har stået på scenen sammen. Ifølge vennen og kollegaen har Hans Holtegaard sat et stort aftryk på ikke blot den nordjyske teaterscene, men hele branchen. Skuespiller og eventkoordinator på Vendsyssel Teater, Pia Mourier, forklarer, at Hans Holtegaard, som hun har kendt i mere end 30 år, efterlader sig et stort tomrum. - Han mestrede dramaet ligeså godt som de komiske roller, og han gjorde altid sine roller til sit eget, fortæller hun. Det helt særlige ved Hans Holtegaard var ifølge Pia Mourier hans evne til at underspille. - Det var et helt specielt håndværk, han kunne, han underspillede altid, han gjorde det aldrig stort, men bare det at løfte et øjenbryn – det mestrede han, det var de små nuancer, der gjorde Hans til en stor skuespiller, fastslår Pia Mourier. Hans Holtegaard var et meget privat menneske, og han var ifølge Kresten Andersen ikke den, der var med på sjov og ballade efter en forestilling. - Det er der ellers mange i branchen, der synes er skægt, men det var ikke Hans, siger han. Hans Holtegaard boede alene i sit sommerhus i Lønstrup, og det var ikke hjemme, vennerne eller kollegaerne mødte ham, men ude på gaden eller på et værtshus. - Ikke fordi han var alkoholiker, for det var han ikke, men han kunne bare godt lide det at sidde sammen med andre mennesker og få et par øl og hygge sig, siger Kresten Andersen og understreger, at han aldrig har set Hans Holtegaard være beruset. Til gengæld ser han tilbage på Hans Holtegaard som en, der har klaret sig godt. Kollegerne på Vendsyssel Teater vidste ligesom Hans Holtegaard selv godt hvilken vej, det ville gå med den alvorlige sygdom, som han var blevet ramt af, men at det skulle være nu, det skulle være slut for den folkekære skuespiller, var ingen forberedt på. - Hans var en god kammerat, og jeg vil aldrig glemme ham. Han var der altid, når der brug for ham, så kunne man regne med ham. Det er trist at miste Hans, men jeg tror, han ville gå bort i fred – og det blev så nu, siger Kresten Andersen. Hans Holtegaard efterlader sig en datter.

Opsummering:
Skuespiller Kresten Andersen mindes sin gode og nu afdøde ven, Hans Holtegaard, som en, der har sat et stort kunstnerisk aftryk på teaterverdenen - og samtidig var enorm privat som menneske.